Διαδικτυακή Πύλη - ΟΠΣ Μουσεία

Μουσεία σε Μετάβαση: Εργαλεία, Πρακτικές και Όραμα για τα Μουσεία του 21ου αιώνα
2025-12-16 10:00 - 14:30 (Europe/Athens) | Εθνική Πινακοθήκη – Μουσείο Αλέξανδρου Σούτσου, Βασ. Κωνσταντίνου 50, Αθήνα, 116 34, Greece
Η Διεύθυνση Νεότερης Πολιτιστικής Κληρονομιάς του Υπουργείου Πολιτισμού, διοργανώνει, την Τρίτη 16 Δεκεμβρίου στην Εθνική Πινακοθήκη – Μουσείο Αλέξανδρου Σούτσου, ημερίδα για την ολοκλήρωση της ενταγμένης στο ΕΣΠΑ 2021-2027 Πράξης «Ελληνικό Σύστημα Αναγνώρισης και Πιστοποίησης Μουσείων» και την παρουσίαση του τελευταίου παραδοτέου της, της Γνωσιακής Βάσης του Ελληνικού Συστήματος Αναγνώρισης και Πιστοποίησης Μουσείων.
Η Γνωσιακή Βάση, η οποία είναι αναρτημένη στη διαδικτυακή πύλη του Συστήματος, αποτελεί ένα δυναμικό αποθετήριο τεχνογνωσίας που απευθύνεται σε ολόκληρη την ελληνική μουσειακή κοινότητα. Περιλαμβάνει έντεκα Μουσειακούς Οδηγούς, οι οποίοι είναι ελεύθερα προσβάσιμοι σε όλους τους επαγγελματίες των μουσείων αλλά και σε κάθε ενδιαφερόμενο.
Οι Οδηγοί εξετάζουν κρίσιμα ζητήματα λειτουργίας και διαχείρισης των μουσειακών οργανισμών, συστηματοποιούν τη γνώση και τις καλές πρακτικές του πεδίου και προσαρμόζονται στις ιδιαιτερότητες και τις ανάγκες των ελληνικών μουσείων, φιλοδοξώντας να συμβάλλουν ουσιαστικά στη συνεχή εξέλιξη και ενδυνάμωση του μουσειακού τοπίου της χώρας.
Η δημιουργία των ένδεκα Μουσειακών Οδηγών, δηλ. της Γνωσιακής Βάσης του Ελληνικού Συστήματος Αναγνώρισης και Πιστοποίησης Μουσείων, χρηματοδοτήθηκε από τα Επιχειρησιακά Προγράμματα «Μεταρρύθμιση του Δημόσιου Τομέα» και «Ψηφιακός Μετασχηματισμός 2021-2027». Στο πλαίσιο της ίδιας πράξης, ολοκληρώθηκαν και τα άλλα δύο παραδοτέα της, τα οποία περιλαμβάνουν :

την «Ανάπτυξη Ολοκληρωμένου Πληροφοριακού Συστήματος για την Πιστοποίηση και Αναγνώριση των Ελληνικών Μουσείων», και
την «Παραγωγή περιεχομένου και υποστηρικτικού υλικού για τη Δημιουργία αποθετηρίου του Πληροφοριακού Συστήματος Πιστοποίησης και Αναγνώρισης των Ελληνικών Μουσείων».

Για όσους δεν έχουν τη δυνατότητα φυσικής παρουσίας, παρέχεται η επιλογή διαδικτυακής παρακολούθησης της ημερίδας εδώ.
